Na temelju članka 23. stavka 1. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ br. 26/15 i 37/21), članka 19. Pravilnika o financiranju programa i projekata od interesa za opće dobro koje provode udruge na području Istarske županije („Službene novine Istarske županije“ br. 6/24), Upravni odjel za poljoprivredu, šumarstvo, lovstvo, ribarstvo i vodno gospodarstvo Istarske županije dana 23. rujna 2025. godine, objavljuje

**JAVNI POZIV**

**za dodjelu financijskih podrški za projekte malih vrijednosti iz područja poljoprivrede, šumarstva, lovstva, ribarstva i vodnog gospodarstva za 2025. godinu**

**I.**

Predmet ovog Javnog poziva je prikupljanje prijava za dodjelu financijskih podrški za projekte malih vrijednosti u 2025. godini za područje poljoprivreda, šumarstvo, lovstvo, ribarstvo i vodno gospodarstvo.

**II.**

Istarska županija poziva udruge da se prijave za financijsku podršku za projekte malih vrijednosti u 2025. godini za područje poljoprivreda, šumarstvo, lovstvo, ribarstvo i vodno gospodarstvo, a sukladno uvjetima utvrđenim u ovom Javnom pozivu.

**III.**

Sukladno odredbi članka 3. stavka 5. Pravilnika o financiranju programa i projekata od interesa za opće dobro koje provode udruge na području Istarske županije („Službene novine Istarske županije“ br. 6/24), u daljnjem tekstu: Pravilnik, financijske podrške za projekte malih vrijednosti su financijska sredstva koja se jednokratno, tijekom 2025. godine, dodjeljuju korisnicima :

a) za provedbu manjih projekata, aktivnosti, manifestacija, donacija i pokroviteljstva iz prioritetnih područja utvrđenih proračunom Istarske županije za 2025. godinu i ovim Javnim pozivom, odnosno za nepredviđene aktivnosti udruga koje iz opravdanih razloga nisu planirane u njihovom godišnjem planu, a čiji iznos ne prelazi 1.990,00 eura

Sredstva koja se dodjeljuju i isplaćuju po ovom Javnom pozivu su jednokratna, bespovratna i ne smatraju se državnom potporom niti potporom male vrijednosti.

**IV.**

Udruge po ovom Javnom pozivu mogu prijaviti projekte, aktivnosti, manifestacije, iz područja poljoprivrede, šumarstva, lovstva, ribarstva i vodnog gospodarstva.

**V.**

Ukupno planirana vrijednost Javnog poziva iznosi 10.000,00 eura, najniži iznos koji će se financirati iznosi 663,00 eura, najviši iznos koji će se financirati iznosi 1.990,00 eura, a očekivani broj projekata koji će se financirati iznosi 10.

**VI.**

Prijave po ovom Javnom pozivu mogu se podnositi od dana objave do iskorištenja sredstava nakon čega će se na Web stranici Istarske županije objaviti obavijest o zatvaranju Javnog poziva, ili najkasnije do 31. listopada 2025. godine.

**VII.**

Po ovom Javnom pozivu udruga može podnijeti **jednu** prijavu.

**VIII.**

Prijavu po ovom Javnom pozivu može podnijeti udruga koja ispunjava sljedeće uvjete:

- upisana je u Registar udruga ili drugi odgovarajući registar ;

- upisana je u Registar neprofitnih organizacija;

- svojim statutom se opredijelila za obavljanje djelatnosti i aktivnosti koje su predmet financiranja sukladno ovom Javnom pozivu i kojima se promiču uvjerenja i ciljevi koji nisu u suprotnosti s Ustavom i zakonom;

 - ima uredno ispunjene obveze iz svih prethodno sklopljenih ugovora o financiranju iz proračuna Istarske županije i drugih javnih izvora;

- nema dugovanja s osnova plaćanja doprinosa za mirovinsko i zdravstveno osiguranje i plaćanja poreza te drugih davanja prema državnom proračunu, proračunu Istarske županije i proračunu jedinice lokalne samouprave;

 - protiv osobe ovlaštene za zastupanje udruge ne vodi se kazneni postupak za kazneno djelo određeno člankom 48. stavkom 2. alinejom d) Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ br. 26/15.)

**IX.**

Prijave se dostavljaju u papirnatom obliku, u skladu s uvjetima utvrđenim u Uputama za prijavitelje i to isključivo na propisanim obrascima koji su, zajedno s Uputama za prijavitelje, dostupni na mrežnim stranicama Istarske županije [**www.istra-istria.hr**](http://www.istra-istria.hr)

Uz prijavu se obvezno prilaže sljedeća dokumentacija:

1. preslika važećeg Statuta potpisana od ovlaštene osobe udruge i ovjerena pečatom udruge
2. ispunjen i ovjeren Obrazac Izjave o nepostojanju dvostrukog financiranja
3. preslika potvrde Porezne uprave o nepostojanju javnih dugovanja ne starija od 30 dana računajući od dana podnošenja prijave po Javnom pozivu
4. preslika uvjerenja nadležnog suda, ne starijeg od 6 mjeseci računajući od dana podnošenja prijave, da se protiv osobe ovlaštene za zastupanje udrugene vodi kazneni postupak za kazneno djelo određeno člankom 48. stavkom 2. alinejom d) Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ br. 26/15.)
5. ispunjen i ovjeren obrazac Privole za korištenje osobnih podataka za ovlaštenu osobu za zastupanje udruge i za voditelja projekta/programa

**X.**

Obrasci koji su sastavni dio dokumentacije uz ovaj Javni poziv popunjavaju se na računalu.

 U potpunosti ispunjena, potpisana i ovjerena prijava zajedno sa svim obveznim prilozima, dostavlja se preporučeno poštom, u zatvorenoj omotnici na kojoj mora biti naznačeno „Javni poziv za udruge – projekti malih vrijednosti“, na sljedeću adresu:

**ISTARSKA ŽUPANIJA**

**UPRAVNI ODJEL ZA POLJOPRIVREDU, ŠUMARSTVO, LOVSTVO, RIBARSTVO I VODNO GOSPODARSTVO**

**M. B. Rašana 2/1,**

**52000 Pazin**

**Napomena : u gornjem lijevom dijelu omotnice navesti puni naziv i adresu prijavitelja na Javni poziv.**

Podnošenje prijavne dokumentacije elektroničkim putem:

Cjelokupnu prijavnu dokumentaciju moguće je podnijeti i elektroničkim putem na E-mail adresu poljoprivreda@istra-istria.hr isključivo kao privitak E-pošte, u mapi naziva „Prijava na javni poziv“ koja će biti otvarana i dokumentacija iz iste štampana na dan ocjenjivanja ispunjavanja formalnih uvjeta Javnog poziva od strane Povjerenstva za pripremu i provedbu natječajnog postupka te provjeru ispunjavanja propisanih (formalnih) uvjeta Javnog poziva.

U E-mail poruci obavezno navesti: Javni poziv-ne otvarati privitak te naziv i punu adresu prijavitelja.

**XI.**

Odluku o financiranju prihvaćenih i odobrenih prijava po Javnom pozivu donosi Župan Istarske županije, u pravilu, u roku od 60 dana od dana zaprimanja prijave. Prijavitelji koji su nezadovoljni odlukom župana imaju pravo podnijeti prigovor na odluku u roku od 8 dana od dana zaprimanja odluke. Prigovor ne odgađa izvršenje odluke ni daljnju provedbu postupka po ovom Javnom pozivu.

**XII.**

Prijave koje nisu dostavljene u roku određenom ovim Javnim pozivom i koje nisu izrađene sukladno ovom Javnom pozivu i Uputama za prijavitelje neće se razmatrati.

**XIII.**

Postupak zaprimanja, otvaranja i pregleda dostavljenih prijava, procjena prijava, donošenje Odluke o dodjeli financijskih sredstava, podnošenje prigovora, ugovaranje te postupanje s dokumentacijom detaljno su opisani u Uputama za prijavitelje.

**XIV.**

Sva pitanja vezana uz ovaj Javni poziv mogu se postavljati do isključivo elektroničkim putem, slanjem upita na adresu elektroničke pošte: poljoprivreda@istra-istria.hr .